
Z A P I S N I K
35. sjednice Vijeća Gradske četvrti Brezovica, 
održane 29. veljače 2024. (četvrtak) u sjedištu Gradske četvrti Brezovica,
 Brezovička cesta 100, s početkom u 20,00 sati.


Nazočni članovi Vijeća Gradske četvrti Brezovica: 
Tomislav Cavrić, Ivan Pucko, Irena Borovina, Zdravko Harmicar, Zlatko Katulić, Ivica Kovačić, Ivica Mavračić, Marina Pucević, Srećko Tatar, Nenad Žugaj i Vladimir Iviček.

Nazočni službenici Gradskog ureda za mjesnu samoupravu, promet, civilnu zaštitu i sigurnost:
Petar Vukelić, voditelj PO Brezovica i Matej Šipura, viši stručni suradnik za rad tijela mjesne samouprave.

Sjednicu otvara Tomislav Cavrić, predsjednik Vijeća Gradske četvrti Brezovica i pozdravlja članove Vijeća. 
Konstatira da sjednici prisustvuje 11 od 11 članova Vijeća te da su stečeni uvjeti za raspravu i pravovaljano odlučivanje.
Prije utvrđivanja dnevnog reda, predsjednik otvara raspravu o zapisniku 34. sjednice.
Budući da nema primjedbi na zapisnik, predsjednik predlaže usvajanje zapisnika. 
Vijeće je jednoglasno (11 „za“) usvojilo zapisnik 34. sjednice.
Predsjednik konstatira da su članovi Vijeća primili prijedlog dnevnog reda i materijale. Predsjednik Vijeća predlaže da se „Prijedlog zaključka o izmjeni Plana komunalnih aktivnosti Gradske četvrti Brezovica u 2024.“ izostavi s dnevnog reda. Članovi Vijeća jednoglasno (11 „za“) prihvaćaju izostavu navedenog prijedloga iz dnevnog reda.
Predsjednik Vijeća Tomislav Cavrić izvještava kako je zaprimio prijedlog zaključka i pisani zahtjev za nadopunom dnevnog reda. Zamolio je člana Vijeća Vladimira Ivičeka da kratko obrazloži potrebu uvrštenja prijedloga zaključka u dnevni red. Vladimir Iviček izvještava kako je Vijeće Mjesnog odbora Havidići na 32. sjednici zatražilo zakup poslovnog prostora za potrebe rada Vijeća s obzirom na neadekvatnost oštećenog kontejnera, koji se sad koristi za rad. Predsjednik Vijeća Mjesnog odbora Havidići upozorio ga je da u kontejneru ne postoje minimalni tehničke i sanitarni uvjeti za rad vijeća mjesnog odbora. Predsjednik Vijeća Tomislav Cavrić predlaže da se glasa o uvrštenju „Prijedlogu zaključka o potrebi zakupa prostora za rad Vijeća Mjesnog odbora Havidići“ u dnevni red, Vijeće većinom glasova prihvaća dopunu dnevnog reda. Predsjednik Vijeća predlaže izmjenu u redoslijedu dnevnog reda, Vijeće jednoglasno prihvaća izmjenu redoslijeda dnevnog reda. Predsjednik Vijeća daje prijedlog dopunjenog i izmijenjenog dnevnog reda na glasovanje. Vijeće je jednoglasno (11 „za“) usvojilo 

DNEVNI RED

1. Prijedlog programa rada Vijeća Gradske četvrti Brezovica za 2024. godinu 
2. Prijedlog izvješća o radu Vijeća Gradske četvrti Brezovica za 2023. godinu
3. Prijedlog zaključka o potrebi zakupa prostora za rad Vijeća Mjesnog odbora Havidići
4. Prijedlog zaključka o prijenosu obveza iz Plana komunalnih aktivnosti Gradske četvrti Brezovica na teret Gradskog ureda za mjesnu samoupravu, promet, civilnu zaštitu i sigurnost
5. Prijedlog zaključka o prijedlogu uspostave nove autobusne linije Savski most -     Brezovica –  Brebernica – Donji Dragonožec
6. Pitanja, prijedlozi i obavijesti

Ad. 1. -  Prijedlog programa rada Vijeća Gradske četvrti Brezovica za 2024. godinu

            Predsjednik Vijeća, Tomislav Cavrić izvještava o prijedlogu programa rada i otvara raspravu. Nakon kraće rasprave u kojoj su sudjelovali svi članovi Vijeća, predsjednik zatvara raspravu i daje na glasovanje prijedlog zaključka.
Vijeće je jednoglasno (11 „za“) donijelo

P R O G R A M   R A D A
VIJEĆA GRADSKE ČETVRTI BREZOVICA 
za 2024.  godinu
 (Program rada se prilaže ovom zapisniku i njegov je sastavni dio).

Ad. 2. - Prijedlog izvješća o radu Vijeća Gradske četvrti Brezovica za 2023. godinu

       Predsjednik Vijeća, Tomislav Cavrić konstatira da su članovi Vijeća primili prijedlog izvješća o radu u pisanom obliku, obrazlaže isti te otvara raspravu u kojoj su sudjelovali svi članovi Vijeća.
       Nakon rasprave predsjednik daje na glasovanje Prijedlog izvješća o radu Vijeća Gradske četvrti Brezovica za 2023. godinu. 
Vijeće je jednoglasno (11 „za“) donijelo 

IZVJEŠĆE O RADU
 VIJEĆA GRADSKE ČETVRTI BREZOVICA
 ZA 2023. GODINU
(Izvješće o radu se prilaže ovom zapisniku i njegov je sastavni dio).

Ad. 3. -  Prijedlog zaključka o potrebi zakupa prostora za rad Vijeća Mjesnog odbora Havidići
       Predsjednik Vijeća, Tomislav Cavrić zamolio je Vladimira Ivičeka da kratko obrazloži prijedlog zaključka. Vladimir Iviček obrazlaže traženje Vijeća Mjesnog odbora Havidići, naglašava da će se uskoro organizirati izbori te da prostor može poslužiti kao biračko mjesto. Traje kratka rasprava u kojoj su sudjelovali članovi Vijeća Vladimir Ivček, Zlatko Harmicar i Tomislav Cavrić.
       Nakon rasprave predsjednik daje na glasovanje prijedlog zaključka.
 Vijeće je većinom glasova  (7 „za“)  i (4 „protiv“) donijelo

ZAKLJUČAK 
                           o potrebi zakupa prostora za rad Vijeća Mjesnog odbora Havidići 


1. Vijeće Gradske četvrti Brezovica je razmotrilo zaključak Vijeća Mjesnog odbora Havidići kojim se traži zakup privatnog prostora za rad Vijeća Mjesnog odbora Havidići te ponudu Mare Smolković za zakup prostora, na adresi Kuti 1, 10253 Donji Dragonožec.

2. Predlaže se zakup prostora na jednu godinu, od 1. travnja 2024. do 31. ožujka 2025., sukladno ponudi iz točke 1. Zaključka, koja je njegov sastavni dio.

3. Vijeće Gradske četvrti Brezovica predlaže da se i u narednom razdoblju razmotri potreba zakupa prostora dok se ne steknu uvjeti za preseljenje u novi objekt / kontejner na području naselja Havidić Selo.

4. Ovaj se zaključak dostavlja Gradskom uredu za mjesnu samoupravu, promet, civilnu zaštitu i sigurnost na daljnje postupanje.


Ad. 4. - Prijedlog zaključka o prijenosu obveza iz Plana komunalnih aktivnosti Gradske   
             četvrti Brezovica na teret Gradskog ureda za mjesnu samoupravu, promet,   
             civilnu zaštitu i sigurnost

Predsjednik Vijeća, Tomislav Cavrić konstatira da su članovi Vijeća primili Prijedlog zaključka sa prilozima u pisanom obliku, obrazlaže isti te otvara raspravu. U raspravi su sudjelovali svi članovi Vijeća. 
         Budući da se nitko ne javlja za riječ, Prijedlog zaključka daje na glasovanje.
Vijeće je jednoglasno (11 „za“) donijelo 

ZAKLJUČAK
o prijenosu obveza iz Plana komunalnih aktivnosti Gradske četvrti Brezovica na teret Gradskog ureda za mjesnu samoupravu, promet, civilnu zaštitu i sigurnost
(Zaključak se prilaže ovom zapisniku i njegov je sastavni dio)

Ad. 5. -  Prijedlog zaključka o prijedlogu uspostave nove autobusne linije Savski most -     
              Brezovica –  Brebernica – Donji Dragonožec

Predsjednik Vijeća, Tomislav Cavrić konstatira da su članovi Vijeća primili Prijedlog zaključka u pisanom obliku, obrazlaže isti te otvara raspravu u kojoj su sudjelovali svi članovi Vijeća.
       Nakon rasprave predsjednik daje na glasovanje Prijedlog zaključka o prijedlogu uspostave nove autobusne linije Savski most - Brezovica –  Brebernica – Donji Dragonožec.
Vijeće je jednoglasno (11 „za“) donijelo

ZAKLJUČAK
o prijedlogu uspostave nove autobusne linije Savski most - Brezovica – Brebernica– Donji Dragonožec



1. Vijeće Gradske četvrti Brezovica je razmotrilo zahtjeve i upite mještana oko organiziranje javnog prijevoza između naselja Brezovica, Kupinečki Kraljevec, Brebernica, Donji Trpuci i Donji Dragonožec. 
            

2.   Vijeće predlaže da se razmotri mogućnost uspostave nove autobusne linije Savski most - Brezovica – Brebernica – Donji Dragonožec kako bi se povećala mobilnost građana javnim prijevozom unutar Gradske četvrti Brezovica.


3. Ovaj se zaključak dostavlja Gradskom uredu za mjesnu samoupravu, promet, civilnu zaštitu i sigurnost, Sektoru za promet, te  Zagrebačkom električnom tramvaju.


Ad. 6. -  Pitanja, prijedlozi i obavijesti

Tomislav Cavrić izvještava članove vezano na temu izgradnje nogostupa i pješačkih staza, kao građevina za koje nije potreban akt za građenje (prema Pravilniku o jednostavnim građevinama). U Gradskom uredu za mjesnu samoupravu, promet, civilnu zaštitu i sigurnost raspravlja se o potrebi vođenja elektroničkog dnevnika i ishođenja građevinske dozvole. U prethodnom periodu zbog problema ishođenja građevinskih dozvola, izgradnja građevina vršila se putem glavnog građevinskog projekta kroz pojačano održavanje. 
Zlatko Katulić izvjestio jest da bi prema propisima za izgradnju nogostupa s građevinskom dozvolom trebali ići s širokim profilom ceste. S obje strane kolnika trebao bi se napraviti nogostup, biciklistička staza. U koridoru prometnice trebaju biti riješeni svi imovinsko-pravni odnosi, kako bi se projekt realizirao.
Ivica Kovačić informira kako je potrebno pročistit jarak uz ulicu Leščina kako se ne bi dogodilo daljnje oštećenje kolnika prometnice kakvo je sad vidljivo na prometnici koja spaja Brebernicu i Donje Trpuce.
	Marina Pucević upozorila je kako se spoj između Donjih Trpuca i Brebernice još treba upisati kao nerazvrstana cesta.
	Ivica Kovačić  informira kako se građani Gradske četvrti Brezovica bune protiv ispuštanja digestata ili slične tekućine po oranicama koje u koncesiji ima Petar Cerovski.
	Zlatko Katulić izvještava kako je na Radio Sljemenu bila reportaža u vezi autobusne linije160 Savski most - Lipnica – Havidići. Zamolio je informaciju o toj problematici. 
	Petar Vukelić informira kako je Sektor za promet (Odsjeka za javni gradski prijevoz) utvrdio kako na Havidićkoj cesti sjeverno od ulice Kuti ne postoje minimalni tehnički uvjeti, da bi po prometnici prolazio autobus prema okretištu “Dva volana” te dio građana izražava nezadovoljstvo zbog toga.
	Tomislav Cavrić obavještava kako su prošli tjedan Josip Juranek zamjenik pročelnika Gradskog ureda za mjesnu samoupravu, promet, civilnu zaštitu i sigurnost i Aleksandra Grubić Jureško pomoćnica pročelnika, bili u Brezovici. Posjetili su dječji vrtić u Odranskom Obrežu, objekt mjesne samoupravu i dvoranu iznad objekta vatrogasaca. Postojeća ravnateljica Dječjeg vrtića Botinec odlazi u mirovinu i ne želi sklapati nikakve ugovore po pitanju korištenja multifunkcionalne dvorane u Odranskom Obrežu. Kada se izabere novi ravnatelj, ponovno će se razgovarati o korištenju dvorane za potrebe lokalne zajednice.
	Ivan Pucko postavlja upit u vezi završetka katastarske izmjere Kupinečki Kraljevec.
	Srećko Tatar odgovorio je da se za područje zone 1. katastarske izmjere izvršilo predočavanje elaborata katastarske izmjere, isto se čeka za ostale zone.
	Vladimir Iviček postavio je upit o rješavanju imovinsko-pravnih odnosa po pitanju izgradnje javnog kanala (odvodnje) na slivu Ograja.
	Petar Vukelić odgovara da se po toj temi planira sastanak s predstavnicima Vodoopskrbe i odvodnje d.o.o., kako se radi i o području Gradske četvrti Novi Zagreb – zapad uključilo bi se i Vijeća Gradske četvrti Novi Zagreb – zapad.
	Marina Pucević izvještava kako su imovinsko-pravni odnosi za projekt izgradnje javnog kanala (odvodnje) na slivu Ograja riješeni.  
Budući da se nitko ne javlja za riječ, predsjednik, Tomislav Cavrić zahvaljuje članovima Vijeća na radu te zaključuje 35. sjednicu Vijeća Gradske četvrti Brezovica.

   Dovršeno u 21:00 sati.

   KLASA: 024-08/24-002/72
   URBROJ: 251-13-11-8/008-24-3
   Brezovica, 29. veljače 2024.

 Zapisnik izradio:
 Matej Šipura
                                                                                                           Predsjednik
                                                                                                    Vijeća Gradske četvrti
                                                                                                              Brezovica

                                                                                       Tomislav Cavrić, mag.ing.el.techn.inf.
	
Izvješće o glasanju na 35. sjednici Vijeća Gradske četvrti Brezovica
29. veljače 2024.

